b'\n_START_ARTICLE_\nTheo Bos\n_START_SECTION_\nRatapy\xc3\xb6r\xc3\xa4ily\n_START_PARAGRAPH_\nBos voitti hopeaa ratapy\xc3\xb6r\xc3\xa4ilyn er\xc3\xa4ajossa Ateenan olympialaisissa 2004. H\xc3\xa4n voitti saman vuoden ratapy\xc3\xb6r\xc3\xa4ilyn maailmanmestaruuskilpailuissa er\xc3\xa4ajon kultamitalin ja sai pronssia kilometrin aika-ajossa. Seuraavana vuonna h\xc3\xa4n voitti maailmanmestaruuden kilometrin aika-ajossa ja sai hopeaa joukkuesprintiss\xc3\xa4. _NEWLINE_Vuoden 2006 maailmanmestaruuskilpailuissa Bos voitti er\xc3\xa4ajon ja keirin-kilpailun. Seuraavana vuonna h\xc3\xa4n voitti maailmanmestaruuden er\xc3\xa4ajossa ja sai hopeaa keiriniss\xc3\xa4. H\xc3\xa4n saavutti MM-pronssia joukkuesprintiss\xc3\xa4 2008 ja pariajossa (madison) 2011. H\xc3\xa4n sai MM-hopeaa kilometrin aika-ajossa 2016 ja 2019, joukkuesprintiss\xc3\xa4 2017 sek\xc3\xa4 MM-pronssia kilometrin aika-ajossa 2018._NEWLINE_16. joulukuuta 2006 Bos teki 200 metrin maailmanenn\xc3\xa4tyksen maailmancupin osakilpailussa Moskovassa. H\xc3\xa4nen aikansa oli 9,772\xc2\xa0s (tietokone antoi aluksi virheellisesti ajaksi 9,086\xc2\xa0s) ja h\xc3\xa4n rikkoi kanadalaisen Curt Harnettin nimiss\xc3\xa4 11 vuotta olleen maailmanenn\xc3\xa4tyksen. 5 p\xc3\xa4iv\xc3\xa4\xc3\xa4 t\xc3\xa4m\xc3\xa4n j\xc3\xa4lkeen Bos valittiin Alankomaiden vuoden urheilijaksi. Ranskalainen K\xc3\xa9vin Sireau rikkoi Bosin enn\xc3\xa4tyksen 29. toukokuuta 2009 ajalla 9,65\xc2\xa0s.\n_START_SECTION_\nMaantiepy\xc3\xb6r\xc3\xa4ily\n_START_PARAGRAPH_\n19. huhtikuuta 2009 Bos joutui osalliseksi huomiota her\xc3\xa4tt\xc3\xa4neeseen kolariin Turkin ymp\xc3\xa4riajon viimeisell\xc3\xa4 etapilla. Kolari tapahtui alle 800 metrin p\xc3\xa4\xc3\xa4ss\xc3\xa4 maalista, kun Bos ilmeisesti tarttui kilpailun lopulta voittanutta Daryl Impeyt\xc3\xa4 vasemmasta olkap\xc3\xa4\xc3\xa4st\xc3\xa4. Impey kaatui vasemmalle reitin varrella olleisiin aitoihin. Bos my\xc3\xb6nsi ty\xc3\xb6nt\xc3\xa4neens\xc3\xa4 Impeyt\xc3\xa4, mutta sanoi syyksi sen, ett\xc3\xa4 Impey ajoi h\xc3\xa4nt\xc3\xa4 kohti ja h\xc3\xa4n oli jo l\xc3\xa4hell\xc3\xa4 aitaa. Bos hyl\xc3\xa4ttiin ja h\xc3\xa4n sai sakon. 1. toukokuuta 2009 kansainv\xc3\xa4linen py\xc3\xb6r\xc3\xa4ilyliitto katsoi Bosin tehneen haittaa py\xc3\xb6r\xc3\xa4ilyn maineelle ja edulle. Bos joutui UCI:n kurinpitotoimikunnan kuultavaksi, joka totesi h\xc3\xa4net syylliseksi s\xc3\xa4\xc3\xa4nt\xc3\xb6rikkomukseen. Bos sai rangaistuksena kilpailukiellon ajalle 15. elokuuta \xe2\x80\x93 1. syyskuuta 2009. _NEWLINE_Kaudelle 2010 Bos siirtyi Cerv\xc3\xa9lo TestTeam -joukkueeseen, jossa kilpaili samaan aikaan my\xc3\xb6s Ranskan ymp\xc3\xa4riajon voittaja Carlos Sastre. Bosia pidettiin lis\xc3\xa4yksen\xc3\xa4 joukkueen kiriajajiin. H\xc3\xa4n kilpaili useissa pienemmiss\xc3\xa4 kilpailuissa, ja osallistui lis\xc3\xa4ksi Pariisi-Roubaix-kilpailuun ja Espanjan ymp\xc3\xa4riajoon. _NEWLINE_Vuosina 2011\xe2\x80\x932014 Bos kilpaili Rabobank-tallissa ja sen seuraajassa, Belkin Pro Cycling Teamissa. Kauden 2011 ensimm\xc3\xa4isen voittonsa h\xc3\xa4n sai Omanin ymp\xc3\xa4riajon ensimm\xc3\xa4isell\xc3\xa4 etapilla. Kaudella 2012 Bos voitti Turkin ymp\xc3\xa4riajon ensimm\xc3\xa4isen ja viimeisen etapin. Molemmilla etapeilla tapahtui kolareita jotka karsivat loppukiriin osallistuneita ajajia. Ensimm\xc3\xa4isen UCI World Tour -tason voittonsa h\xc3\xa4n saavutti Eneco Tourin kolmannella etapilla 2012._NEWLINE_Kausilla 2015\xe2\x80\x932016 Bos edusti etel\xc3\xa4afrikkalaistallia, aiemmalta nimelt\xc3\xa4\xc3\xa4n MTN Qhubeka, sittemmin Dimension Data.\n_START_SECTION_\nSaavutuksia\n_START_PARAGRAPH_\nL\xc3\xa4hteet: Cycling Archives'